Jan 03,2019
దేశీయ మార్కెట్లకు అమ్మకాల సెగ
ముంబయి: కొత్త సంవత్సరాదిలో స్టాక్‌ మార్కెట్లు తొలిసారిగా బుధవారం నష్టాలను నమోదు చేశాయి. ఆటో, బ్యాంకింగ్‌ తదితర స్టాక్స్‌ అమ్మకాల సెగతో మార్కెట్లు భారీ నష్టాలు చవి చూశాయి. దీంతో ఐదు వరుస సెషన్ల లాభాలకు గండి పడినట్టయింది. అంతర్జాతీయ మార్కెట్లు నేల చూపులు చూడటంతో పాటు.. దేశీయంగా రూపాయి విలువ పడిపోవడం మదుపర్ల విశ్వాసాన్ని దెబ్బతీసింది. యూరోపియన్‌ స్టాక్స్‌ భారీ నష్టాలు చవి చూశాయి. ప్రపంచ వృద్ధి రేటుపై అనుమానాలు, వాణిజ్య యుద్ధ భయాలు, అమెరికా ఫెడ్‌ వడ్డీ రేట్ల పెంపు, రాజకీయ అనిశ్చితి ప్రపంచ మార్కెట్లను ఒత్తిడికి గురి చేశాయి. ఈ నేపథ్యంలో బుధవారం బీఎస్‌ఈ సెన్సెక్స్‌ 363 పాయింట్లు కుంగి 35,891 పాయింట్లకు దిగజారింది. ఎన్‌ఎస్‌ఈ సూచీ నిఫ్టీ 117 పాయింట్లు క్షీణించి 10,792 పాయింట్లకు పడిపోయింది. ఆటో సూచీ 3.05 శాతం పడిపోయింది. ముఖ్యంగా ఐషర్‌ మోటార్స్‌, మహీంద్రా అండ్‌ మహీంద్రా, మారుతీ సుజుకీ స్టాక్స్‌ అమ్మకాలకు ఒత్తిడికి లోను కావడంతో ఈ రంగం సూచీ నష్టపోయింది. దీంతో మార్కెట్లకు నష్టాలు ముదిరాయి.
మీ స్నేహితులకు రికమెండ్ చెయ్యండి